
Slik sluttet forrige bok:

Tekla var fremme ved banken før hun rakk å ombestemme seg. Den vanligvis så elegante gule fasaden var stripete av regn. I midten av hvert trappetrinn hadde små dammer formet seg i groper dannet av generasjoner av føtter. Regndråpene plasket, og hun trakk kåpen tettere om seg. Det var kjølig fremdeles, selv om vinteren kjentes som et tilbakelagt stadium.

Hun stod uviss og stirret opp mot inngangen da døren åpnet seg og en svartkledd skikkelse steg ut av banken. Hjertet hennes hoppet over et slag.

Han var i ferd med å åpne paraplyen, men idet han løftet den over hodet, så han opp og fikk øye på henne. Ansiktet hans lyste opp.

«Frøken Winther!» Han småløp ned trappetrinnene. «Kommer du for et ærend i banken? Jeg er redd det er like før det stenger, du må skynde deg om du skal nå det.»

«Nei, jeg …» Stemmen hennes hørtes lys og usikker ut. Hun kremtet og prøvde igjen. «Jeg kom for å se deg, egentlig.»

Han så glad ut, men smilet gled fort av ansiktet hans. «Hvor uheldig går det an å være! Jeg har dessverre en avtale i dag. Selvfølgelig måtte det være nettopp i dag!»

Hun prøvde å skjule hvor mye ordene hans varmet. Han var glad for å se henne og skuffet over å ikke kunne bli! «Skal du på konsert?»

«Konsert?» Han viftet det vekk. «Nei, en konsert er ikke viktig. Men søsteren min har invitert meg på middag, så jeg må av gårde. Hun er ikke nådig om jeg kommer for sent.»

Hun kunne knapt ha bedt om en bedre anledning, så hun kremtet nervøst. Og kremtet igjen.

Han så spørrende på henne.

«Jeg lurte på …» sa hun skjelvende. «Jeg lurte på om du kanskje hadde lyst til å komme på middag hos meg en dag?»

Herr Rosenlunds ansikt lyste opp. Han virket overrasket, men det var ikke tvil om at han var glad. Han smilte stort mot henne, og små smilerynker formet seg i hjørnene av de blå øynene. «Selvfølgelig vil jeg spise middag hos deg. Dette var en hyggelig overraskelse!»

Tekla smilte skjelvende tilbake. Hun hadde vært så nervøs, men det hadde ikke vært noen grunn til å være redd. «Så fint! Når passer det?»

«Nei, jeg vet ikke …» Han nølte. «Når som helst, egentlig? Når passer det for deg?»

«I morgen?» foreslo hun. Så slapp hun å gå og grue seg og glede seg om hverandre i dagevis. «Hvis det ikke blir slitsomt for deg å spise middag borte to dager på rad, da.»

«Nei, absolutt ikke.» Han slo det vekk. «Det er bare hyggelig! Jeg spiser nå stort sett middagene mine på restaurant uansett, og det smaker aldri så godt som hjemmelaget mat. Jeg gleder meg allerede! Når vil du at jeg skal være der?»

«Tja, passer det å komme i femtiden?» Hjertet hennes slo raskere. Han hadde faktisk sagt ja! Hun hadde tenkt på det så lenge, og nå kom det til å skje! Hun smilte igjen, gleden kriblet i henne, og hun forsøkte å ikke vise altfor tydelig hva hun følte. Hun mistenkte at lykken som boblet gjennom henne var lett å merke likevel.

«Jeg slutter på arbeid klokken fem,» sa herr Rosenlund beklagende. «Om jeg ikke blir forsinket kan jeg være der kvart over. Går det?»

«Du trenger ikke skynde deg for min del,» forsikret hun ham ivrig. «Kan du ikke bare komme når du er ferdig?»

«Da sier vi det slik.» Han møtte blikket hennes, ansiktet hans var åpent og smilet var varmt. «Jeg gleder meg virkelig. Og jeg er lei for at jeg må av gårde nå, men søsteren min er ikke nådig om jeg kommer sent.»

Tekla lo. «Vi ses i morgen. Håper du og søsteren din får det hyggelig!»

Han løftet hånden til hilsen, smilte en siste gang og gikk bortover gaten. Tekla ble stående og se etter ham. Han gikk raskt, og de lange bena gjorde at det ikke tok lang tid før han kom frem til et gatehjørne. Han snudde seg og vinket som snarest, og hun vinket ivrig tilbake, før han rundet hjørnet og forsvant.

Hun trakk pusten, presset håndflatene hardt mot hverandre, og motstod trangen til å danse midt på åpne gaten.

Nå hadde hun mye arbeid å gjøre.

Tekla småløp fra rom til rom, og fant ut at det første hun måtte gjøre, var å tørke støv i spisestuen. Hun hadde vært altfor lett på hånden under den daglige støvtørkingen i lang tid, det var altfor tydelig når hun så grundig etter. Og hun måtte banke teppene i stuen, riste gardinene og sørge for at putene ble ristet opp og plassert pent i sofaen.

Og det som lå klart av ved ved siden av ovnene kom ikke til å være nok, det ville bare være så vidt nok til å varme opp værelsene, hun måtte ha minst tre kurver med ved til hvis hun ville sørge for at herr Rosenlund holdt seg god og varm kvelden igjennom. Forresten så kom hun til å trenge mye mer enn det, for hun skulle jo lage maten først også. Hun kastet et blikk på Geir, som var i ferd med å vakle seg ustøtt fra spisestuen til stuen. Veden fikk vente til han hadde lagt seg.

Potteplantene så også ganske triste ut. Hun plukket av et par visne blad og kjente etter. Jorden var fuktig, det var bra, hun trengte ikke vanne dem. Men bladene var støvete, så det måtte hun også gjøre noe med. Og vinduene – hun stanset og så kritisk på dem. Jo, hun burde absolutt vaske vinduene.

«Da!» utbrøt Geir, da hun småløp forbi ham inn til kjøkkenet. Han snudde seg klønete, og stavret etter henne. Hun smilte til ham.

«Mor har bare masse rydding og vasking hun må få gjort,» forklarte hun. «Jeg må planlegge menyen ordentlig også. Vil du hjelpe meg?»

Hun hentet ned kokebøkene fra hyllen, satte seg ved kjøkkenbordet og begynte å se igjennom dem. Andebryst med sherrysaus? Det lød deilig. Hun hadde ikke laget det før, men hun hadde jo god trening nå, hun følte seg ganske trygg på sine evner som kokk.

Geir kom bort til henne og holdt opp en trekloss. «Da!» sa han igjen, og slo treklossen mot kneet hennes. Hun grep ham om håndleddet.

«Gutten min. Det gjør vondt. Det er ikke lov.» Hun løftet ham opp på fanget. Han lo og trykket seg mot henne, og hun strøk ham over hodet og ryggen mens hun bladde videre. Var andebryst fint nok? Hva med kalvebrissel servert med tartarsaus? Eller kanskje sprengt gås med pepperrotsaus og russiske erter?

Hun burde spurt herr Rosenlund hva han likte best. Hun hadde jo spart en del penger for å invitere ham til middag, så det var ikke kostnadene det stod på. Hun skulle lage den mest luksuriøse middagen hun noensinne hadde laget!

Og så måtte hun ha dessert. Hun bladde seg gjennom oppskriftene, men alt virket for enkelt, for hverdagslig.

Det gikk i inngangsdøren, og hun hørte frøken Gulbrandsens skritt i gangen. Et øyeblikk etter stakk leietageren hodet inn av døren.

«God aften,» sa hun vennlig. «Er alt i orden?»

«Ja?» sa Tekla spørrende. «Skulle det ikke være det?»

«Alle dørene står oppe,» sa frøken Gulbrandsen. «Det tror jeg aldri jeg har sett før, så jeg begynte å lure.»

«Å, ja.» Tekla smilte litt beskjemmet. «Jeg får fint middagsbesøk i morgen, så jeg har begynt å planlegge hva jeg må gjøre først. Forresten!» Hun satte seg opp. «Vet du om noen ekstra fine desserter? Alt jeg finner i disse kokebøkene er litt kjedelig.»

«Tja.» Frøken Gulbrandsen tenkte seg om. «Alexandrapudding, kanskje? Alexandrapudding med en skikkelig kirsebærsaus får jeg aldri nok av, det må jeg innrømme.»

Tekla motsto fristelsen til å rynke på nesen av skuffelse. Alexandrapudding var på første side i dessertkapitlet. Hun smilte. «Det var en god idé, jeg skal tenke på det.»

Frøken Gulbrandsen lo. «Så det var ikke bra nok, hm? Da skal jeg ikke foreslå sitronfromasj heller. Nei, sannelig om jeg vet, jeg har ikke spist så veldig mange flotte desserter i mitt liv.»

Tekla så beklagende på henne. «Jeg bare vil at det skal bli helt perfekt, forstår du.»

«Sier du det?» Frøken Gulbrandsen så ut som om hun moret seg. «Så det er om å gjøre å imponere gjesten din?»

«Ja. Eller i alle fall få ham til å skjønne at han er veldig velkommen, og at jeg er takknemlig for alt han har gjort for meg. Han har vært så hjelpsom i alt som har skjedd siden far gikk bort, forstår du, akkurat som du har vært.» Tekla innså hva hun satt og sa, og ble plutselig flau. «Jeg vet ikke hvordan noe av dette hadde gått om det ikke hadde vært for deg. Jeg burde invitere deg på middag også.»

«Det tar vi en annen gang,» sa frøken Gulbrandsen lett. «Jeg skjønner at morgendagen skal være spesiell. Men kan jeg få gi deg et råd?»

Tekla nikket, og så oppmerksomt på henne.

«Jeg tror det beste ville være å lage noe enkelt,» sa hun vennlig. «Noe du har laget hundre ganger før.»

«Men …» Tekla rettet seg opp. «En hverdagsmiddag? Det er ikke bra nok! Jeg skal jo takke ham. Det var han som skaffet meg den første eleven min, og dermed er det han som har æren for at jeg har fått den andre også, for jeg hadde ikke kunnet fortelle henne at jeg underviste i musikk om jeg ikke allerede hadde en elev …»

«Så du vil servere noe skikkelig flott. Det skjønner jeg.» Frøken Gulbrandsen smilte tålmodig. «Samtidig kan det lønne seg å ha god tid når du skal servere noe nytt, for det er så lett å mislykkes den første gangen.»

Tekla visste ikke hva hun skulle svare med det samme. Frøkenen hadde jo rett.

«Jeg tror bare resultatet ville bli bedre dersom du lager noe du er trygg på,» fortsatte frøken Gulbrandsen i et vennlig tonefall. «Og det er ingenting i veien for at en hverdagsmiddag kan føles helt spesiell, bare den er godt laget.»

Tekla nølte. Det var ikke til å komme forbi at det var mye sunn fornuft i det frøkenen sa.

Til slutt sukket hun. «Ja, jeg har vel nok å gjøre uansett,» innrømmet hun. «Det er sikkert best om jeg lager noe jeg føler meg trygg på. Takk skal du ha, det er godt å ha noen rundt seg som er mer edruelige enn en selv.»

Frøken Gulbrandsen lo lavt. «Lykke til,» sa hun. «Jeg håper middagen blir hyggelig.»

